Eystein Hanssen

Eystein Hanssen (født 1965) er en norsk forfatter, podkaster og fagforeningsleder. Han debuterte som forfatter i 2010, og har skrevet flere krimromaner med karakteren Elisabeth Sunee Rathke (Elli) i hovedrollen (Cappelen Damm), og to thrillere med skikkelsene Nora Wold og Roger Eik (Bonnier). Han er også utgitt i Tyskland og Sverige. Hanssen har bakgrunn som journalist og filmskaper.

 Forfatterskap 
Hanssen er aktiv både som skjønnlitterær spenningsforfatter, og som sakprosaforfatter. Romanene med etterforskeren Elli Rathke som hovedperson tegner et bilde av Oslo som arena for internasjonal kriminalitet. Protagonisten i bøkene, Elli, er halvt norsk og halvt thai. Anmeldere har trukket fram Hanssens filmatiske skrivestil. 

 Podkast 
Hanssen driver podkasten Gråsoner sammen med forfatterkollega Ørjan Nordhus Karlsson. Podkasten, som omhandler den geopolitiske situasjonen i Europa etter Russlands invasjon i Ukraina, har også en tilknyttet blogg med samme navn. 

 Forfatterforbundet 
Hanssen er valgt leder av Forfatterforbundet, en skribentorganisasjon han var med på å stifte sammen med flere andre forfattere i 2018, mye som en reaksjon på de ekskluderende opptakskriteriene som ble praktisert av Den norske Forfatterforening. Under Hanssens ledelse har Forfatterforbundet vokst til å bli en reell utfordrer til Den norske Forfatterforening, og et innflytelsesrikt forbund i LO. 

 Tidligere karriere 
Hanssen startet sin yrkeskarriere som frilansjournalist og fotograf i lokalavisen Oppland Arbeiderblad på Gjøvik. Senere jobbet han som fotograf, fotojournalist og vaktsjef i NTB, før han begynte i TV 2 i oppstartsåret 1992. Der ble han fram til 1996, da han sluttet og sammen med flere andre startet filmproduksjonsselskapet Rabalder. Der jobbet han som regissør og produsent av dokumentarfilmer. Senere har han jobbet i produksjonsselskapene Zulu Film og Mediamente. 

Filmkarrieren hans inkluderer filmen 22 fra 2001, som Norsk filminstitutt og Cinemateket i Oslo omtaler som «Norges første selvfinansierte slasher/splatter-film med en viss distribusjon». I 2003 skrev han manus, produserte og regisserte programmet Lykkelandet for TV 2, som vant Gullruten for beste aktualitets- eller sportsprogram. Samme år vant dokumentarfilmen Et steinkast unna Amandaprisen hvor Hanssen var produsent. 

Hanssen er utdannet innen medier, film og informasjonsteknologi. Han har en MBA fra Robert Kennedy College / University of Wales.

 Bibliografi 
 2010: De ingen savner
 2011: Giftstrøm
 2012: Triangel
 2013: Åtseldyr
 2015: Brennemerket
 2016: Jaget
 2018: Svart landskap
 2019: En kort evighet
 2021: Kokong
 2023: Bikkjer
 2024: Jeg har ikke noe å skjule (sakprosa)

De to første bøkene er utgitt på forlaget Vigmostad & Bjørke og ble begge nominert til Bokhandlerprisen. Fra og med utgivelsen Triangel har Hanssen vært utgitt på forlaget Cappelen Damm. Fra og med 1. januar 2015 er dessuten de eldre titlene også å finne på Cappelen Damm.

Oversettelser
De ingen savner (Totenmaler) og Åtseldyr (Knochen) ble utgitt i Tyskland i februar 2015, på forlaget Aufbau-Verlag.

De ingen savner (Dem som ingen saknar), Giftstrøm (Giftsröm), Triangel (Triangel) og Åtseldyr (Åsetare) og er utgitt på Bonnier Audio i Sverige. 

 Referanser 

 Eksterne lenker 


Kategori:Norske krimforfattere
Kategori:Norske journalister
Kategori:Norske filmprodusenter
Kategori:Norske filmregissører
Kategori:Norske TV-produsenter
Kategori:Norske TV-regissører
Kategori:Norske manusforfattere
Kategori:Personer fra Oslo